title: Nõukogu rakendusmäärus (EL) 2019/1574, 20. september 2019, millega rakendatakse määruse (EL) nr 224/2014 (piiravate meetmete kohta seoses olukorraga Kesk-Aafrika Vabariigis) artikli 17 lõiget 3

text:
                  23.9.2019

                  ET

                  Euroopa Liidu Teataja

                  L 243/1

         NÕUKOGU RAKENDUSMÄÄRUS (EL) 2019/1574,
         20. september 2019,
         millega rakendatakse määruse (EL) nr 224/2014 (piiravate meetmete kohta seoses olukorraga Kesk-Aafrika Vabariigis) artikli 17 lõiget 3
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 10. märtsi 2014. aasta määrust (EL) nr 224/2014 piiravate meetmete kohta seoses olukorraga Kesk-Aafrika Vabariigis, (1) eriti selle artikli 17 lõiget 3,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 10. märtsil 2014 vastu määruse (EL) nr 224/2014.

                     (2)

                     ÜRO Julgeolekunõukogu resolutsiooni 2127 (2013) alusel loodud ÜRO Julgeolekunõukogu komitee ajakohastas 6. septembril 2019 andmeid ühe isiku kohta, kelle suhtes kohaldatakse piiravaid meetmeid.

                     (3)

                     Määruse (EL) nr 224/2014 I lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 224/2014 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 20. september 2019

                  Nõukogu nimel

                  eesistuja

               S. MARIN

            (1)  ELT L 70, 11.3.2014, lk 1.

            LISA
            Allpool nimetatud isikut käsitlev kanne asendatakse järgmise kandega.
            A.   Füüsilised isikud

                        2.

                        Nourredine ADAM (varjunimed: a) Nureldine Adam; b) Nourreldine Adam; c) Nourreddine Adam; d) Mahamat Nouradine Adam); e) Mohamed Adam Brema Abdallah
                        Ametikoht: a) kindral; b) julgeolekuminister; c) „demokraatlike saavutuste kaitse erakorralise komitee“ peadirektor
                        Sünniaeg: a) 1970 b) 1969 c) 1971 d) 1. jaanuar 1970 e) 1. jaanuar 1971
                        Sünnikohta: a) Ndélé, Kesk-Aafrika Vabariik b) Algenana, Sudaan
                        Kodakondsus: a) Kesk-Aafrika Vabariik b) Sudaan
                        Passi nr: a) D00001184 (Kesk-Aafrika Vabariigi pass) b) nr: P04838205, väljastatud 10. juunil 2018, (väljastamise koht Bahri, Sudaan. Kehtib kuni 9. juuni 2023. Pass väljastatud Mohamed Adam Brema Abdallah'i nimele)
                        Riiklik isikukood: a) 202-2708-8368 (Sudaan)
                        Address: a) Birao, Kesk-Aafrika Vabariik b) Sudaan
                        ÜRO poolt loetellu kandmise kuupäev: 9. mai 2014
                        Muu teave: Link Interpoli ja ÜRO Julgeolekunõukogu eriteate veebilehele: https://www.interpol.int/en/How-we-work/Notices/View-UN-Notices-Individuals
                        Teave sanktsioonide komitee esitatud kirjeldavast kokkuvõttest loetellu kandmise põhjuste kohta:
                        Nourredine kanti 9. mail 2014. aastal loetellu resolutsiooni 2134 (2014) punktist 36 tulenevalt, milles toodi esile „osalemine tegevuses või sellise tegevuse toetamine, millega ohustatakse Kesk-Aafrika Vabariigis rahu, stabiilsust või julgeolekut“.
                        Lisateave
                        Noureddine on üks Seleka algsetest liidritest. On kindlaks tehtud, et ta oli Seleka relvastatud mässuliste ühe rühmituse Central PJCC kindral ja president; seda rühmitust tuntakse ametlikult Convention des patriotes pour la justice et la paix (õiguse ja rahu patriootide konvent) nime all, lühendatult CPJP. Õiguse ja rahu patriootide konvendist eraldunud fundamentaalse rühmituse (CPJP/F) endise juhina oli ta ex-Séléka rühmituse sõjaline koordinaator Kesk-Aafrika Vabariigis 2012. aasta detsembri algusest kuni 2013. aasta märtsini toimunud eelmise mässu rünnakute ajal. Noureddine'i osutatud abita ja Tšaadi eriüksustega loodud lähedaste suheteta ei oleks Seleka arvatavasti olnud suuteline võtma võimu Kesk-Aafrika Vabariigi endiselt presidendilt François Bozizélt.
                        Pärast üleminekupresidendi Catherine Samba-Panza ametisse nimetamist 20. jaanuaril 2014 oli ta ex-Séléka taktikalise väljaviimise üks korraldajaid Sibutis, eesmärgiga rakendada ellu oma plaan moslemi kantsi loomiseks riigi põhjaosas. Ta oli andnud oma jõududele selge soovituse mitte täita üleminekuvalitsuse ja Aafrika juhtimisel toimuva rahvusvahelise Kesk-Aafrika Vabariigi toetusmissiooni (MISCA) sõjaliste juhtide ettekirjutusi. Noureddine juhib aktiivselt ex-Sélékat, endisi Seleka jõude, mille Djotodia 2013. aasta septembris teadaolevalt laiali saatis, samuti juhib ta operatsioone kristlike naaberalade vastu ning toetab jätkuvalt märkimisväärselt Kesk-Aafrika Vabariigis tegutsevat ex-Sélékat, aidates seda juhtida.
                        Lisaks kanti Nourredine 9. mail 2014. aastal loetellu resolutsiooni 2134 (2014) punkti 37 alapunktist b tulenevalt, milles toodi esile „tegelemine selliste tegevuste kavandamise, juhtimise või toimepanemisega, millega rikutakse kas rahvusvahelisi inimõigusi käsitlevaid õigusakte või rahvusvahelist humanitaarõigust“.
                        Pärast seda, kui Seleka 24. märtsil 2013 Bangui oma kontrolli alla võttis, nimetati Nourredine Adam kaitseministriks, seejärel nüüdseks tegevuse lõpetanud Kesk-Aafrika Vabariigi julgeolekuteenistuse „demokraatlike saavutuste kaitse erakorralise komitee“ (Comité extraordinaire de défense des acquis démocratiques — CEDAD) peadirektoriks. Nourredine Adam kasutas CEDADi oma isikliku poliitilise politseina, mis pani toime palju meelevaldseid vahistamisi, piinamisi ja kohtuväliseid hukkamisi. Lisaks oli Nourredine Adam Boy Rabe'i verise operatsiooni korraldamise üks võtmeisikuid. 2013. aasta augustis vallutasid Seleka jõud tormijooksuga Boy Rabe'i, Kesk-Aafrika Vabariigi piirkonna, mida peeti François Bozizé toetajate ja tema etnilise rühma kantsiks. Relvaladude otsimise ettekäändel tapsid Seleka väed teadaolevalt arvukalt tsiviilisikuid ja sooritasid märatsevaid rüüsteretki. Kui need rüüsteretked ulatusid muudele aladele, vallutasid tuhanded elanikud rahvusvahelise lennujaama, mida Prantsuse vägede kohaloleku tõttu peeti ohutuks kohaks, ning hõivasid lennuraja.
                        Lisaks kanti Nourredine 9. mail 2014. aastal loetellu resolutsiooni 2134 (2014) punkti 37 alapunktist d tulenevalt, milles toodi esile „relvastatud rühmitiste või kuritegelike võrgustike toetamine loodusvarade ebaseadusliku kasutamise teel“.
                        2013. aasta alguses mängis Nourredine Adam tähtsat rolli ex-Séléka rahastamise võrgustikes. Ta reisis Saudi Araabiasse, Katari ja Araabia Ühendemiraatidesse, et koguda endiste mässajate jaoks raha. Ta aitas kaasa ka Kesk-Aafrika Vabariigi ja Tšaadi vahelise ebaseadusliku teemandikaubanduse võrgustiku tegevusele.


title: Komisjoni Rakendusmäärus (EL) 2019/1675 4. oktoober 2019, millega pikendatakse toimeaine Verticillium albo-atrum’i tüve WCS850 kui madala riskiastmega toimeaine heakskiitu kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (EMPs kohaldatav tekst)

text:
                  8.10.2019

                  ET

                  Euroopa Liidu Teataja

                  L 257/6

         KOMISJONI RAKENDUSMÄÄRUS (EL) 2019/1675
         4. oktoober 2019,
         millega pikendatakse toimeaine Verticillium albo-atrum’i tüve WCS850 kui madala riskiastmega toimeaine heakskiitu kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ (1) kehtetuks tunnistamise kohta, eriti selle artikli 20 lõiget 1 koostoimes artikli 22 lõikega 1,
         ning arvestades järgmist:

                     (1)

                     Komisjoni direktiiviga 2008/113/EÜ (2) kanti toimeaine Verticillium albo-atrum’i (endine nimetus Verticillium dahlia) tüvi WCS850 nõukogu direktiivi 91/414/EMÜ (3) I lisasse.

                     (2)

                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

                     (3)

                     Toimeaine Verticillium albo-atrum’i tüve WCS850 heakskiit, nagu on sätestatud rakendusmääruse (EL) nr 540/2011 lisa A osas, aegub 30. aprillil 2020.

                     (4)

                     Komisjoni rakendusmääruse (EL) nr 844/2012 (5) artikli 1 kohaselt on kõnealuses artiklis sätestatud ajavahemiku jooksul esitatud taotlus Verticillium albo-atrum’i tüve WCS850 heakskiidu pikendamiseks.

                     (5)

                     Taotleja esitas täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.

                     (6)

                     Referentliikmesriik koostas kaasreferentliikmesriigiga konsulteerides pikendamise hindamise aruande kavandi ning esitas selle 1. novembril 2017 Euroopa Toiduohutusametile (edaspidi „toiduohutusamet“) ja komisjonile.

                     (7)

                     Toiduohutusamet edastas pikendamise hindamise aruande kavandi taotlejale ja liikmesriikidele märkuste esitamiseks ning edastas laekunud märkused komisjonile. Toiduohutusamet tegi täiendava koondtoimiku ka üldsusele kättesaadavaks.

                     (8)

                     Toiduohutusamet esitas 19. detsembril 2018 komisjonile oma järelduse (6) selle kohta, kas Verticillium albo-atrum’i tüvi WCS850 võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele. Komisjon esitas pikendamist käsitleva esialgse aruande kavandi Verticillium albo-atrum’i tüve WCS850 kohta alalisele taime-, looma-, toidu- ja söödakomiteele 22. märtsil 2019.

                     (9)

                     Taotlejale anti võimalus esitada pikendamisaruande kavandi kohta märkusi.

                     (10)

                     Vähemalt ühe toimeainet Verticillium albo-atrum’i tüve WCS850 sisaldava taimekaitsevahendi puhul on ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud.

                     (11)

                        Verticillium albo-atrum’i tüve WCS850 heakskiidu pikendamise riskihindamine põhineb piiratud arvul iseloomulikel kasutustel, mis siiski ei sea piiranguid nendele kasutusviisidele, mida Verticillium albo-atrum’i tüve WCS850 sisaldavate taimekaitsevahendite puhul võidakse lubada. Seega on asjakohane fungitsiidina kasutamise piirang kaotada.

                     (12)

                     Komisjon on seisukohal, et Verticillium albo-atrum’i tüvi WCS850 on vastavalt määruse (EÜ) nr 1107/2009 artiklile 22 madala riskiastmega toimeaine. Verticillium albo-atrum’i tüvi WCS850 ei ole probleemne aine ja vastab tingimustele, mis on sätestatud määruse (EÜ) nr 1107/2009 II lisa punktis 5. Verticillium albo-atrum’i tüvi WCS850 on mikroorganism. Referentliikmesriigi ja toiduohutusameti hindamise kohaselt on aine kavandatud kasutusviise arvesse võttes avalduv risk inimestele, loomadele ja keskkonnale väike. Antimikroobikumiresistentsuse võimalik ülekandumine või omandamine selliste seente puhul, nagu Verticillium albo-atrum’i tüvi WCS850 on põhjustatud mitmest tegurist ega ole kodeeritud ühe geeniga, mistõttu esineb antimikroobikumiresistentsust määravate geenide horisontaalset ülekandumist seeneliikide vahel väga harva ja see ei ole seotud erimehhanismidega, nagu on kirjeldatud bakterite puhul. Komisjon leiab seega, et multiresistentsus inim- või loomatervishoius kasutatavate mikroobivastaste ravimite suhtes ei ole tõendatud.

                     (13)

                     Seepärast on asjakohane Verticillium albo-atrum’i tüve WCS850 kui madala riskiastmega toimeaine heakskiitu pikendada.

                     (14)

                     Vastavalt määruse (EÜ) nr 1107/2009 artikli 14 lõikele 1 koostoimes artikliga 6 ning arvestades teaduse ja tehnika arengut, oleks siiski vaja lisada teatavad tingimused.

                     (15)

                     Rakendusmäärust (EL) nr 540/2011 tuleks seega vastavalt muuta.

                     (16)

                     Komisjoni rakendusmäärusega (EL) 2019/168 (7) pikendati Verticillium albo-atrum’i tüve WCS850 heakskiidu kehtivusaega 30. aprillini 2020, et pikendamismenetluse saaks lõpule viia enne kõnealuse aine heakskiidu aegumist. Võttes arvesse, et heakskiidu pikendamise otsus võeti vastu enne heakskiidu kehtivusaja pikendatud lõppkuupäeva, tuleks käesolevat määrust kohaldada alates sellest varasemast kuupäevast.

                     (17)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiidu pikendamine

               Verticillium albo-atrum’i tüve WCS850 heakskiidu kehtivusaega pikendatakse vastavalt I lisale.

            Artikkel 2
            Rakendusmääruse (EL) nr 540/2011 muudatused
            Rakendusmääruse (EL) nr 540/2011 lisa muudetakse vastavalt käesoleva määruse II lisale.

            Artikkel 3
            Jõustumine ja kohaldamise alguskuupäev
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. novembrist 2019.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. oktoober 2019

                  Komisjoni nimel

                  president

               Jean-Claude JUNCKER

            (1)  ELT L 309, 24.11.2009, lk 1.

            (2)  Komisjoni 8. detsembri 2008. aasta direktiiv 2008/113/EÜ, millega muudetakse nõukogu direktiivi 91/414/EMÜ mitmete mikroorganismide lisamisega toimeainete hulka (ELT L 330, 9.12.2008, lk 6).

            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

            (6)  EFSA Journal 2019;17(1):5575. Kättesaadav internetis: www.efsa.europa.eu.

            (7)  Komisjoni 31. jaanuari 2019. aasta rakendusmäärus (EL) 2019/168, millega muudetakse rakendusmäärust (EL) nr 540/2011 seoses toimeainete abamektiini, Bacillus subtilis’e (Cohn 1872) tüvi QST 713, Bacillus thuringiensis subsp. aizawai, Bacillus thuringiensis subsp. israeliensis’e, Bacillus thuringiensis subsp. kurstaki, Beauveria bassiana, benfluraliini, klodinafopi, klopüraliidi, Cydia pomonella Granulovirus’e (CpGV), tsüprodiniili, dikloroprop-P, epoksikonasooli, fenpüroksimaadi, fluasinaami, flutolaniili, fosetüüli, Lecanicillium muscarium’i, mepanipüriimi, mepikvaadi, Metarhizium anisopliae var. anisopliae, metkonasooli, metrafenooni, Phlebiopsis gigantea, pirimikarbi, Pseudomonas chlororaphis’e (tüvi MA 342), pürimetaniili, Pythium oligandrum’i, rimsulfurooni, spinosaadi, Streptomyces K61, tiaklopriidi, metüültolklofossi, Trichoderma asperellum’i, Trichoderma atroviride, Trichoderma gamsii, Trichoderma harzianum’i, triklopüüri, trineksapaki, tritikonasooli, Verticillium albo-atrum’i ja tsiraami heakskiidu kehtivusaja pikendamisega (ELT L 33, 5.2.2019, lk 1).

            I LISA

                           Tavanimetus, identifitseerimisnumbrid

                           IUPACi nimetus

                           Puhtus (1)

                           Heakskiitmise kuupäev

                           Heakskiidu aegumine

                           Erisätted

                           Verticillium albo-atrum’i tüvi WCS850 (kultuuride kogu nr CBS 276.92)

                        Ei kohaldata

                        Miinimumkontsentratsioon:
                        0,7 × 107 CFU/ml destilleeritud vees
                        Maksimumkontsentratsioon:
                        1,5 × 107 CFU/ml destilleeritud vees
                        Asjakohased lisandid puuduvad.

                        1. november 2019

                        31. oktoober 2034

                        Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse toimeaine Verticillium albo-atrum’i tüve WCS850 kohta koostatud pikendamisaruande järeldusi, eelkõige selle I ja II liidet.
                        Üldhindamisel peavad liikmesriigid pöörama erilist tähelepanu käitajate ja töötajate kaitsele, arvestades seda, et Verticillium albo-atrum’ tüve WCS850 käsitatakse võimaliku sensibilisaatorina.
                        Tootja tagab, et tootmisprotsessi käigus säilitatakse rangelt keskkonnatingimused ja tehakse kvaliteedikontrolli analüüsid, et tagada vastavus mikroobse saastumise piirnormidele kooskõlas OECD avaldatud komisjoni töödokumendiga mikroobsete saasteainete piirnormide kohta mikroobsete kahjuritõrjevahendite puhul (SANCO/12116/2012) (2).

               (1)  Täiendavad toimeaine identifitseerimisandmed ja toimeaine omadused on esitatud pikendamisaruandes (ELi pestitsiidide andmebaas).

               (2)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf.

            II LISA
            Rakendusmääruse (EL) nr 540/2011 lisa muudetakse järgmiselt:

                        1)

                        A osast kustutatakse Verticillium albo-atrum’it käsitlev kanne 209;

                        2)

                        D osasse lisatakse:

                                       Nr

                                       Tavanimetus, identifitseerimisnumbrid

                                       IUPACi nimetus

                                       Puhtus
                                        (1)

                                       Heakskiitmise kuupäev

                                       Heakskiidu aegumine

                                       Erisätted

                                    „18

                                       Verticillium albo-atrum’i tüvi WCS850 (kultuuride kogu nr CBS 276.92)

                                    Ei kohaldata

                                    Miinimumkontsentratsioon:
                                    0,7 × 107 CFU/ml destilleeritud vees
                                    Maksimumkontsentratsioon:
                                    1,5 × 107 CFU/ml destilleeritud vees
                                    Asjakohane lisand puudub

                                    1. november 2019

                                    31. oktoober 2034

                                    Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse toimeaine Verticillium albo-atrum’i tüve WCS850 kohta koostatud pikendamisaruande järeldusi, eelkõige selle I ja II liidet.
                                    Üldhindamisel peavad liikmesriigid pöörama erilist tähelepanu käitajate ja töötajate kaitsele, arvestades seda, et Verticillium albo-atrum’ tüve WCS850 käsitatakse võimaliku sensibilisaatorina.
                                    Tootja tagab, et tootmisprotsessi käigus säilitatakse rangelt keskkonnatingimused ja tehakse kvaliteedikontrolli analüüsid, et tagada vastavus mikroobse saastumise piirnormidele kooskõlas OECD avaldatud komisjoni töödokumendiga mikroobsete saasteainete piirnormide kohta mikroobsete kahjuritõrjevahendite puhul (SANCO/12116/2012) (2).“

               (1)  Täiendavad toimeaine identifitseerimisandmed ja toimeaine omadused on esitatud pikendamisaruandes.

               (2)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf.


title: Komisjoni rakendusmäärus (EL) 2019/1703, 4. oktoober 2019, millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Cidre de Normandie / Cidre normand (KGT)]

text:
                  11.10.2019

                  ET

                  Euroopa Liidu Teataja

                  L 260/11

         KOMISJONI RAKENDUSMÄÄRUS (EL) 2019/1703,
         4. oktoober 2019,
         millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [„Cidre de Normandie“ / „Cidre normand“ (KGT)]
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 53 lõike 1 esimesele lõigule vaatas komisjon läbi Prantsusmaa taotluse saada heakskiit komisjoni määrusega (EÜ) nr 2446/2000 (2) registreeritud kaitstud geograafilise tähise „Cidre de Normandie“ / „Cidre normand“ spetsifikaadi muudatusele.

                     (2)

                     Kuna asjaomane muudatus ei ole väike määruse (EL) nr 1151/2012 artikli 53 lõike 2 tähenduses, avaldas komisjon kõnealuse määruse artikli 50 lõike 2 punkti a kohase muutmistaotluse Euroopa Liidu Teatajas (3).

                     (3)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks spetsifikaadi muudatus heaks kiita,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Cidre de Normandie“ / „Cidre normand“ (KGT) spetsifikaadi muudatus kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. oktoober 2019

                  Komisjoni nimel

                  presidendi eest

                  komisjoni liige

               Phil HOGAN

            (1)  ELT L 343, 14.12.2012, lk 1.

            (2)  Komisjoni 6. novembri 2000. aasta määrus (EÜ) nr 2446/2000, millega täiendatakse määruse (EÜ) nr 2400/96 (teatavate nimede kandmise kohta kaitstud päritolunimetuste ja geograafiliste tähiste registrisse, mis on ette nähtud nõukogu määrusega (EMÜ) nr 2081/92 põllumajandustoodete ja toiduainete geograafiliste tähiste ning päritolunimetuste kaitse kohta) lisa (EÜT L 281, 7.11.2000, lk 12).

            (3)  ELT C 186, 3.6.2019, lk 4.